Кичә һич кылынмас гамәлләрнең бүген кылынуы, кичә һич сөйләнмәс сүзләрнең бүген сөйләнүе шомга сала 

	И-и хафачыллар да инде без, торып-торып исләрең китәрлек! Кыш башланыр-башланмастан, ник кар яумый инде дип көяләнергә тотындык. Декабрьнең карсыз килүе фәлән елга беренче тапкыр күзәтелә дип, бу елны аерата хәвефле итеп күрсәтергә теләүчеләр, шулай язып чыгучылар да булды. 	 Соң, Яңа елга кар фигуралары ясау өчен “чимал”ны зур машиналар белән читтән ташыган еллар әле генә бит. Шундый кышларны да исән-имин кичтек, Аллага шөкер. Менә, яуды ул кар, 3 декабрь иртәсендә ишә башлаган иде, көн уртасына бөтен җирне ап-ак итте, теләсәң, бакчаңдагы кишер, сарымсак, җиләк түтәлләре өстендә кар таптап кинән, теләсәң, рәтең булса, чаңгы-чана шуарга чык. Авылыбызның бер пенсионеры, ичмасам көрәргә кар да яумый, эшсез үләм инде дип тилмерә иде, рәхәтләнсен менә көрәп, кичкә кадәр өй тирәләрендә тездән батарлык көртләр барлыкка килде. Сөбханалла дип кенә карарлык матур көн булды ул. Элекке көнне, һава үзгәрер алдыннан, бераз җилләгән иде, иртәгесен ул да тынып калды. 4 декабрьдә авыл юлларын кардан чистартырга “Игенче” күмәк хуҗалыгының ДТ-75 тракторы чыккан иде. 5 декабрь иртәсе дә җепшек буран белән башланды. Әйе, буранның монысы дәвамлырак булыр ахрысы. Кыш җитмәстән кар соранып теңкәгә тигән идегез, менә рәхәтләнегез инде, бүтән чакта сабыррак булырсыз диделәр бугай күктәгеләр. 
	---	
Татарстан яшьләре

	№ --- | 05.01.2018	


